CELEX: 62020TN0681
Language: el
Date: 2020-11-13 00:00:00
Title: Υπόθεση T-681/20: Προσφυγή-αγωγή της 13ης Νοεμβρίου 2020 — OC κατά ΕΥΕΔ

18.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/65
            
         
      Προσφυγή-αγωγή της 13ης Νοεμβρίου 2020 — OC κατά ΕΥΕΔ
      (Υπόθεση T-681/20)
      (2021/C 19/70)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: OC (εκπρόσωποι: L. Levi και A. Champetier, δικηγόροι)
      
         Καθής-εναγομένη: Ευρωπαϊκή Υπηρεσία Εξωτερικής Δράσης
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να κρίνει την παρούσα προσφυγή-αγωγή παραδεκτή και βάσιμη·
                  κατά συνέπεια,
               
            
                  —
               
               
                  να ακυρώσει την απόφαση της 27ης Ιανουαρίου 2020 καθόσον απορρίπτει το από 27 Σεπτεμβρίου 2019 αίτημα αποζημίωσης της ενάγουσας-προσφεύγουσας·
               
            
                  —
               
               
                  εφόσον απαιτείται, να ακυρώσει την απόφαση της 4ης Αυγούστου 2020 καθόσον απορρίπτει την από 17 Απριλίου 2020 ένσταση της ενάγουσας-προσφεύγουσας·
               
            
                  —
               
               
                  να υποχρεώσει την καθής-εναγομένη να ικανοποιήσει την ηθική βλάβη και να αποκαταστήσει την οικονομική ζημία της ενάγουσας-προσφεύγουσας, με την καταβολή ανάλογου ποσού, εκτιμώμενου αντίστοιχα, ex aequo and bono, σε 20 000 ευρώ και 580 889 ευρώ·
               
            
                  —
               
               
                  να καταδικάσει την καθής-εναγομένη στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 22α του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης, του άρθρου 3.3 του Χάρτη καθηκόντων και αρμοδιοτήτων των υπολόγων πάγιων προκαταβολών της ΕΥΕΔ, του άρθρου 3 του Κώδικα επαγγελματικής δεοντολογίας του υπεύθυνου για την οικονομική επαλήθευση προσωπικού της ΕΥΕΔ και του άρθρου 2 της αποφάσεως PROC HR(2011)008 του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας.
               
            
                  2.
               
               
                  Με τον δεύτερο λόγο προβάλλεται παράβαση του καθήκοντος μέριμνας. H ενάγουσα-προσφεύγουσα θεωρεί συναφώς, ειδικότερα, ότι η μετάθεσή της αποφασίστηκε χωρίς να τηρηθεί η αρχή της ισοδυναμίας των θέσεων εργασίας και ότι, λαμβανομένων υπόψη των περιστάσεων της υποθέσεως, η μετάθεσή της αυτή δεν δικαιολογείται από το συμφέρον της υπηρεσίας.
               
            
                  3.
               
               
                  Με τον τρίτο λόγο προβάλλεται προσβολή του δικαιώματος ακροάσεως και παράβαση της υποχρεώσεως αιτιολογήσεως, καθώς και παραβίαση της προστασίας των προσωπικών δεδομένων και του δικαιώματος σεβασμού της ιδιωτικής ζωής.